
Hetyefő Község Önkormányzat

Hetyefő Község Önkormányzatának Polgármestere
8344 Hetyefő, Kossuth u. 35. Tel./fax: 87/457-260

dabronc@enternet.hu
Meghívó

Hetyefő Község Önkormányzat Polgármestere meghívja a 2013. szeptember 12-én (csütörtökön) 13.00 órakor megtartandó képviselő-testületi ülésre. 

Helye: Polgármesteri Hivatal Hetyefő, Kossuth u. 35.
Napirend:

  1./ A Gógánfai Közös Önkormányzati Hivatal 2013. évi költségvetésének féléves végrehajtásáról szóló beszámoló és a Hivatal 2013. évi költségvetésének módosítása


Előterjesztő: Pallér Edina jegyző

  2./ A Közös Fenntartású Napköziotthonos Óvoda Gógánfa-Zalaerdőd-Ukk intézmény 2013. évi költségvetésének féléves végrehajtásáról szóló beszámoló


Előterjesztő: Hosszuné Somogyi Mária polgármester

  3./ A Védőnői Szolgálat 2013. évi költségvetésének féléves végrehajtásáról szóló beszámoló és a Védőnői Szolgálat 2013. évi költségvetésének módosítása 


Előterjesztő: Hosszuné Somogyi Mária polgármester 

  4./ Az önkormányzat 2013. évi költségvetésének féléves végrehajtásáról szóló beszámoló és az önkormányzat 2013. évi költségvetésének módosítása 


Előterjesztő: Hosszuné Somogyi Mária polgármester 

  5./ Egyéb 

Tisztelt Képviselő!

Az ülésre tisztelettel meghívom, a napirend fontossága miatt megjelenésére feltétlen számítok.

Hetyefő, 2013. szeptember 6.



Tisztelettel:



Hosszuné Somogyi Mária 

polgármester




J e g y z ő k ö n y v:

Készült: Hetyefő Község Önkormányzat Képviselő-testületének 2013. szeptember 12. napon a Polgármesteri Hivatalban megtartott nyílt üléséről.

Jelen vannak: 

Hosszuné Somogyi Mária polgármester

Molnár György képviselő




Pallér Edina jegyző 




Arany Ottóné jegyzőkönyvvezető

Távollétét bejelentette: Iker Béláné alpolgármester 

A lakosság részéről nem jelent meg senki.

A polgármester köszöntötte a megjelenteket, megállapította, hogy a képviselő-testület határozatképes.

Az ülést megnyitotta, majd ismertette a napirendet.

Napirend:

  1./ A Gógánfai Közös Önkormányzati Hivatal 2013. évi költségvetésének féléves végrehajtásáról szóló beszámoló és a Hivatal 2013. évi költségvetésének módosítása


Előterjesztő: Pallér Edina jegyző

  2./ A Közös Fenntartású Napköziotthonos Óvoda Gógánfa-Zalaerdőd-Ukk intézmény 2013. évi költségvetésének féléves végrehajtásáról szóló beszámoló


Előterjesztő: Hosszuné Somogyi Mária polgármester

  3./ A Védőnői Szolgálat 2013. évi költségvetésének féléves végrehajtásáról szóló beszámoló és a Védőnői Szolgálat 2013. évi költségvetésének módosítása 


Előterjesztő: Hosszuné Somogyi Mária polgármester 

  4./ Az önkormányzat 2013. évi költségvetésének féléves végrehajtásáról szóló beszámoló és az önkormányzat 2013. évi költségvetésének módosítása 


Előterjesztő: Hosszuné Somogyi Mária polgármester 

  5./ Egyéb 

A képviselő-testület a napirendet határozathozatal nélkül elfogadta.

1./ Napirend: A Gógánfai Közös Önkormányzati Hivatal 2013. évi költségvetésének féléves végrehajtásáról szóló beszámoló és a Hivatal 2013. évi költségvetésének módosítása

Előterjesztő: 
Pallér Edina jegyző

Hosszuné Somogyi Mária polgármester: Az első napirendi pont ismertetésére felkérném a jegyzőt.

Pallér Edina jegyző: A Közös Önkormányzati Hivatal féléves beszámolójának szöveges előterjesztése elég pontos, túl sok kiegészítésre nem szorul. A féléves beszámoló a bér tekintetében nem hat, hanem öt hónapot takar, hiszen a számfejtés miatt a 6. hónap áthúzódik. Ebben a tekintetben arányos a 42 %. A dologi tekintetében jelentősen kevesebb a teljesítés az előirányzathoz képest, ez jelenti azt is, hogy nem minden kiadás arányosan jelentkezik, tehát a tervezett sem azt jelenti, hogy 12 hónapon keresztül egyenlő részletekben jelentkezik. Van olyan program, amit úgy gondoltam, hogy beszereznénk, ezért beterveztük, de mégsem került beszerzésre. Próbálunk úgy tervezni, hogy minden beleférjen, az irodaszerekre nem nagyon tudunk tervezni. Az orvosi alkalmassági vizsgálatnál az egész hivatalra terveztünk, de mivel elég kétévente elvégeztetni, mint munkáltató úgy döntöttem, hogy csak azt küldjük el, akinek aktuális a két év miatt. Voltak rendkívüli kiadásaink. Nem számoltunk azzal, hogy Gógánfán a hivatalnak kell az egész hálózatot kiépíteni. Igyekszünk mindenben takarékosak lenni. 

/Előterjesztés ismertetése./
Hosszuné Somogyi Mária polgármester: Amennyiben nincs kérdés, hozzászólás, javaslom, hozzuk meg határozatunkat.

Hetyefő Község Önkormányzatának Képviselő-testülete egyhangúlag, 2 igen szavazattal a következő határozatot hozta:

35/2013. (IX.12.) számú önkormányzati határozat:
Hetyefő Község Önkormányzatának Képviselő-testülete a Gógánfai Közös Önkormányzati Hivatal 2013. évi költségvetése féléves végrehajtásáról szóló gazdasági beszámolóját a mellékelt előterjesztés szerint elfogadja.

Felelős: Pallér Edina jegyző
/ Az előterjesztés a jegyzőkönyv mellékletét képezi./

Pallér Edina jegyző: Ebben a napirendi pontban tárgyalnánk a Hivatal költségvetésének módosítását is. Indokolnám, miért lenne szükséges. Egyrészt a bérkompenzáció bekerül, ahogy az önkormányzatoknál is, de az állam átadja erre a támogatást. Amire nem adja át és az önkormányzatoknak kellene összerakni az a szabadságmegváltás és a belső ellenőrzés. Először a belső ellenőrzést mondanám. Eddig nekünk nem került a belső ellenőrzés semmibe, hiszen normatíva volt rá és a normatívát a Sümegi Kistérségi Többcélú Társulás hívta le az önkormányzatok után. Most már nem társulás keretében szerveztük meg és nincs rá normatíva sem. Ezzel sem tudtunk év elején számolni, hogy mennyibe kerül, most viszont már tudjuk, hogy önkormányzatonként 60 eFt-ot jelent. A szabadságmegváltást azért gondoltam beletenni, hogy továbbra is tudjunk gazdálkodni a dologi előirányzatból, ezért inkább ne csoportosítsunk át a dologi kiadásból a személyi juttatásba. Mentek el tőlünk dolgozók, és aki az időarányos szabadságából, amit nem tudott kivenni, azt a jogviszony megszűnésekor ki kell a munkáltatónak fizetni. Úgy gondolom, ezt a több százezres tételt ne próbáljuk meg kigazdálkodni, hanem inkább tegyük össze. Ez a normál finanszírozási elv szerint van felosztva.

/Előterjesztés ismertetése./
Hosszuné Somogyi Mária polgármester: Elég részletesen le van vezetve, ha nincs kérdés, javaslom, hozzuk meg határozatunkat.

Hetyefő Község Önkormányzatának Képviselő-testülete egyhangúlag, 2 igen szavazattal a következő határozatot hozta:

36/2013. (IX.12.) számú önkormányzati határozat:
Hetyefő Község Önkormányzatának Képviselő-testülete a Gógánfai Közös Önkormányzati Hivatal 2013. évi költségvetésének módosítását a mellékelt előterjesztés szerint elfogadja.

Felelős: Pallér Edina jegyző

/ Az előterjesztés a jegyzőkönyv mellékletét képezi./

2./ Napirend: A Közös Fenntartású Napköziotthonos Óvoda Gógánfa-Zalaerdőd-Ukk intézmény 2013. évi költségvetésének féléves végrehajtásáról szóló beszámoló


Előterjesztő: Hosszuné Somogyi Mária polgármester 

Hosszuné Somogyi Mária polgármester: Az óvoda tekintetében a nem rendszeres személyi juttatásoknál látni egy nagyobb eltérést.

Pallér Edina jegyző: Az óvoda költségvetésnek volt már egy módosítása még áprilisban, mivel a tavalyi évben elmaradt egy jutalom kifizetése, ez belekerült az idei évi költségvetésbe módosításként, ez kerül kifizetésre.

Hosszuné Somogyi Mária polgármester: Igen. Aránylag időarányosan vannak a teljesítések, kirívó dolgok nincsenek.

/Előterjesztés ismertetése./
Hosszuné Somogyi Mária polgármester: Javaslom, fogadjuk el a beszámolót és hozzuk meg határozatunkat.

Hetyefő Község Önkormányzatának Képviselő-testülete egyhangúlag, 2 igen szavazattal a következő határozatot hozta:

37/2013. (IX.12.) számú önkormányzati határozat:
Hetyefő Község Önkormányzatának Képviselő-testülete a Közös Fenntartású Napköziotthonos Óvoda Gógánfa-Zalaerdőd-Ukk intézmény 2013. évi költségvetésének féléves végrehajtásáról szóló beszámolóját a mellékelt előterjesztés szerint elfogadja.

Felelős: Hosszuné Somogyi Mária polgármester

/Az előterjesztés a jegyzőkönyv mellékletét képezi./

3./ Napirend: A Védőnői Szolgálat 2013. évi költségvetésének féléves végrehajtásáról szóló beszámoló és a Védőnői Szolgálat 2013. évi költségvetésének módosítása


Előterjesztő: Hosszuné Somogyi Mária polgármester
Hosszuné Somogyi Mária polgármester: A Védőnői Szolgálat beszámolójában lényeges eltérés nem mutatkozik. A teljesítések időarányosak. Kérem, ha elfogadható a beszámoló, hozzuk meg határozatunkat.
/Előterjesztés ismertetése./
Hetyefő Község Önkormányzatának Képviselő-testülete egyhangúlag, 2 igen szavazattal a következő határozatot hozta:

38/2013. (IX.12.) számú önkormányzati határozat:
Hetyefő Község Önkormányzatának Képviselő-testülete a Védőnői Szolgálat 2013. évi költségvetésének féléves végrehajtásáról szóló beszámolóját a mellékelt előterjesztés szerint elfogadja.

Felelős: Hosszuné Somogyi Mária polgármester

/Az előterjesztés a jegyzőkönyv mellékletét képezi./

Hosszuné Somogyi Mária polgármester: A Védőnői Szolgáltatnál a területi pótlék emelkedése miatt van szükség a költségvetés módosítására, melyet a törvény ír elő. Egy részét az OEP lefinanszírozza, de a többi része az önkormányzatok költségvetését terheli.
/Előterjesztés ismertetése./
Hosszuné Somogyi Mária polgármester: Kérem, hozzuk meg határozatunkat.

Hetyefő Község Önkormányzatának Képviselő-testülete egyhangúlag, 2 igen szavazattal a következő határozatot hozta:

39/2013. (IX.12.) számú önkormányzati határozat:
Hetyefő Község Önkormányzatának Képviselő-testülete a Védőnői Szolgálat 2013. évi költségvetésének módosítását a mellékelt előterjesztés szerint elfogadja.
Felelős: Hosszuné Somogyi Mária polgármester

/Az előterjesztés a jegyzőkönyv mellékletét képezi./

4./ Napirend: Az önkormányzat 2013. évi költségvetésének féléves végrehajtásáról szóló beszámoló és az önkormányzat 2013. évi költségvetésének módosítása


Előterjesztő: Hosszuné Somogyi Mária polgármester
Hosszuné Somogyi Mária polgármester: Az önkormányzat féléves költségvetési beszámolójának szöveges előterjesztése nagyon jól le van írva, engedjétek meg, hogy felolvassam. Ha lenne valami kérdés, utána megbeszéljük.

/Előterjesztés ismertetése./
Hosszuné Somogyi Mária polgármester: Próbáltunk takarékoskodni. Nagy segítség a START közmunkaprogram, így a települést rendben tudjuk tartani. Kirívó kiadásunk nem volt. Amennyiben nincs kérdés, hozzászólás, javaslom, hozzuk meg határozatunkat.

Hetyefő Község Önkormányzatának Képviselő-testülete egyhangúlag, 2 igen szavazattal a következő határozatot hozta:

40/2013. (IX.12.) számú önkormányzati határozat: 

Hetyefő Község Önkormányzatának Képviselő-testülete az önkormányzat 2013. évi költségvetése féléves végrehajtásáról szóló gazdasági beszámolóját a mellékelt előterjesztés szerint elfogadja.
Felelős: Hosszuné Somogyi Mária polgármester 

Hosszuné Somogyi Mária polgármester: Az önkormányzat költségvetésének módosítása az év közben bekövetkezett változások miatt szükséges. A park megépítését az ősszel meg kell csinálnunk. Az első kifizetési kérelmet december 6-ig kell benyújtani, de úgy gondoljuk, hogy nem is lesz másik, hisz nagy építési dolgot nem tartalmaz. Ezt ki kell fizetnünk, hisz utófinanszírozásos, aztán visszaigényelhetjük, de a támogatás utalása már át fog csúszni a következő évre. Az akadálymentesítésre megnyertük a pályázatot, de még nem jött meg a határozat, de ezt úgyis csak jövő évben tudjuk megvalósítani és pénzügyileg is a jövő évet fogja érinteni.

/Előterjesztés ismertetése./
Hosszuné Somogyi Mária polgármester: Nincs más, amit hozzá tudnék fűzni, ha nincs kérdés, akkor a javasolt módosításokkal fogadjuk el a költségvetést. Kérem, alkossuk meg rendeletünket.
Hetyefő Község Önkormányzatának Képviselő-testülete egyhangúlag, 2 igen szavazattal a következő rendeletet alkotja:




7/2013. (IX.26.) önkormányzati rendelet:

Hetyefő Község Önkormányzatának Képviselő-testülete megalkotja 7/2013. (IX.26.) önkormányzati rendeletét Hetyefő Község Önkormányzatának 2013. évi költségvetéséről szóló 1/2013. (II.15.) önkormányzati rendeletének módosításáról.

/Az előterjesztés és a rendelet a jegyzőkönyv mellékletét képezi./
5./ Napirend: Egyéb

· A helyi önkormányzatok működőképessége megőrzését szolgáló 2013. évi kiegészítő támogatásáról
Pallér Edina jegyző: Az önkormányzatok támogatási igényt nyújthatnak be működőképességük megőrzésére, benyújtása változott az előző évekhez képest. Szűkebb szempontokat ír le, mint eddig. A kiírás szabályozza, hogy a benyújtás alapjául szolgáló körülményeket igazolni kell.  Szeptember 30-ig kell benyújtani, melyről a testületnek határozatot kell hoznia. Úgy néz ki, hogy ebben az évben csak egyszer lehet benyújtani, eddig ezt három ütemben lehetett benyújtani. Három hónapon belül kell felhasználni, eddig ezeket nem szabályozták. Az elszámolására is van táblázat, eddig így külön tételesen nem kellett elszámolni, a tavalyi évi volt az első, amiről idén félévig kellett elszámolni. Kérem, hogy a döntéshozatal során az elhangzottak kerüljenek figyelembevételre.
Hosszuné Somogyi Mária polgármester: Javaslom, hozzuk meg határozatunkat.
Hetyefő Község Önkormányzatának Képviselő-testülete egyhangúlag, 2 igen szavazattal a következő határozatot hozta:

41/2013. (IX.12.) számú önkormányzati határozat:
Hetyefő Község Önkormányzatának Képviselő-testülete úgy határozott, hogy a Magyarország 2013. évi központi költségvetéséről szóló 2012. évi CCIV. törvény 4. melléklet 1. IV. pontja, valamint a megyei önkormányzati tartalékról és a helyi önkormányzatok működőképessége megőrzését szolgáló 2013. évi kiegészítő támogatásáról szóló 39/2013. (VII. 31.) BM rendelete alapján támogatási igényt nyújt be a helyi önkormányzatok működőképessége megőrzését szolgáló 2013. évi kiegészítő támogatására.

A Képviselő-testület felhatalmazza a polgármestert a támogatás igénylésének benyújtásra.

Határidő: 2013. szeptember 30.

Felelős: Hosszuné Somogyi Mária polgármester

· A hivatali helyiségen kívüli és a hivatali munkaidőn kívül történő házasságkötés engedélyezésének szabályairól és díjairól szóló önkormányzati rendelet megalkotása

Pallér Edina jegyző: Az önkormányzatoknak jogszabályi kötelezettségből adódóan szabályozniuk kell a hivatali munkaidőn túl az anyakönyvvezetőnek járó díjat. A házasságkötést az anyakönyvvezetőink látják el és, mivel ők hivatali alkalmazottak ezért munkáltatóként azt gondolom, hogy célszerű egységes elv alapján szabályozni ezt a kérdést. Ez eddig nem volt szabályozva önkormányzatunknál, most már azonban szükséges lenne.
/Előterjesztés ismertetése./
Pallér Edina jegyző: A házasságkötéssel kapcsolatban polgármesteri egyeztetésen próbáltuk kialakítani, hogy hogy szabályozzuk egységesen. Arra jutottunk, hogy bruttó 10 eFt-os díj lenne, amit alkalmanként kapna az anyakönyvvezető, ha ezt választja a szabadidő helyett. Általában a házasuló pár ami díjat fizet, az ezzel megegyező összeg szokott lenni. A polgármestereknek az volt az egyöntetű javaslata, hogy ezt az összeget ne fizessék meg a házasulók, hanem ennyivel legyen támogatva egy-egy házasságkötés, hogy ezért 1.000,-Ft díjat fizetnek csak be. Ha történik kifizetés az anyakönyvvezető részére, akkor a különbözetet az adott önkormányzat fizetné meg a hivatal részére, hiszen a kifizető a hivatal, mint munkáltató. Ezt inkább külön határozatban javaslom szabályozni.
Hosszuné Somogyi Mária polgármester: Köszönjük, kérem, alkossuk meg rendeletünket, és hozzuk meg a határozatot.
Hetyefő Község Önkormányzatának Képviselő-testülete egyhangúlag, 2 igen szavazattal a következő rendeletet alkotja:




8/2013. (IX.26.) önkormányzati rendelet:

Hetyefő Község Önkormányzatának Képviselő-testülete megalkotja 8/2013. (IX.26.) önkormányzati rendeletét a hivatali helyiségen kívüli és a hivatali munkaidőn kívül történő házasságkötés engedélyezésének szabályairól és díjairól.

Hetyefő Község Önkormányzatának Képviselő-testülete egyhangúlag, 2 igen szavazattal a következő határozatot hozta:

42/2013. (IX.12.) számú önkormányzati határozat:
Hetyefő Község Önkormányzatának Képviselő-testülete rendeletében szabályozta, hogy:

· A házasság munkaidőn kívül történő megkötése esetén a többletszolgáltatás ellentételezéseként ezer forint mértékű díjat kell fizetni az önkormányzat hivatalának.

· A hivatali munkaidőn kívül történő házasságkötésben közreműködő anyakönyvvezetőt választása szerint a közszolgálati tisztviselőkről szóló törvényben meghatározott szabadidő helyett az önkormányzat hivatala által fizetendő bruttó tízezer forint mértékű díjazás illeti meg eseményenként.

A Képviselő-testület nyilatkozza, hogy amennyiben a hivatali munkaidőn kívül történő házasságkötésben közreműködő anyakönyvvezető a díjazást választja, úgy az önkormányzat a különbözetet megfizeti az önkormányzat hivatalának legkésőbb tárgyévet követő év május 31-ig.

Felelős: Hosszuné Somogyi Mária polgármester

/Az előterjesztés és a rendelet a jegyzőkönyv mellékletét képezi./
· A filmforgatási célú közterület használat szabályozása
Pallér Edina jegyző: A mozgóképről szóló 2004. évi II. törvény 2013. július 1-jén hatályba lépő új IV. fejezete felhatalmazza a települési önkormányzatot, hogy a tulajdonában álló közterületek filmforgatási célú használatának díjára vonatkozó részletes szabályokat, az alkalmazható mentességek és kedvezmények körét, a használat egyéb feltételeit rendeletben állapítsa meg. A települési önkormányzat köteles rendeletét a tárgyban megalkotni. 

A törvény végrehajtási rendelete is megjelent. A települési önkormányzat tulajdonában álló közterület filmforgatási célú használatához kapcsolódó részletes szabályokról szóló 205/2013. (IV.14.) Korm. rendelet a főbb eljárási szabályokat meghatározza, így az önkormányzati rendelet mindössze az ezen kívül eső részletszabályokat, speciális feltételeket kell, hogy tartalmazza. 

Az önkormányzati rendeletben szabályozandó főbb kérdések:

· Az önkormányzat tulajdonában álló közterület filmforgatási célú igénybevételéért fizetendő díj: a díj az önkormányzat bevétele, a törvény a városok tekintetében szabályozza a díjat, talán javasolt ezt úgy figyelembe venni, hogy magasabb díjat a község önkormányzata ne állapítson meg. - Javaslom 100 Ft/m2/nap összegben megállapítani, a forgatási helyszín, a technikai kiszolgálás, a stábparkolás, és egyéb cél esetében egyaránt.

· Az önkormányzat a rendeletben mentességet vagy kedvezményt állapíthat meg a meghatározott időtartamot vagy területmértéket el nem érő, valamint a közérdekű célokat szolgáló (különösen oktatási, tudományos vagy ismeretterjesztő témájú, vagy filmművészeti állami felsőoktatási képzés keretében készülő) filmalkotások forgatásához szükséges közterület-használat díjával összefüggésben. A mentesség, illetve a kedvezmény csekély összegű (de minimis) támogatásnak minősül. – Ennek szabályozása terén nincs javaslatom.
· A rendkívüli természeti események esetén mennyi időn belül biztosított újra a filmforgatás – Javaslom, hogy az akadály elhárulása után az esetleges kárelhárítást vagy helyreállítást követő egy héten belül biztosítsa újra a közterületet az önkormányzat az akadályoztatás időtartamának megfelelő időtartamban.

· A filmforgatási célú közterület-használat iránti kérelem a megyei kormányhivatalnál terjesztendő elő és a kormányhivatal hatósági szerződésben állapodik meg a kérelmezővel. A hatósági szerződés a települési képviselő-testület jóváhagyásával válik érvényessé. - Az ezzel kapcsolatos testületi hatáskört javaslom átruházni a polgármesterre.

/Előterjesztés ismertetése./
Hosszuné Somogyi Mária polgármester: A javaslatokkal egyet tudunk érteni, azt gondolom, elfogadható ezt így szabályozni, mentességet, vagy kedvezményt viszont nem javaslok megállapítani, kérem, alkossuk meg rendeletünket.
Hetyefő Község Önkormányzatának Képviselő-testülete egyhangúlag, 2 igen szavazattal a következő rendeletet alkotja:




9/2013. (IX.26.) önkormányzati rendelet:

Hetyefő Község Önkormányzatának Képviselő-testülete megalkotja 9/2013. (IX.26.) önkormányzati rendeletét a filmforgatási célú közterület-használatra vonatkozó szabályokról.

/Az előterjesztés és a rendelet a jegyzőkönyv mellékletét képezi./
· Az Éltető Balaton-felvidékért Egyesület támogatása

Pallér Edina jegyző: Az Éltető Balaton-felvidékért Egyesület pályázatot nyújtott be, melyhez kérne az önkormányzatoktól támogató testületi határozatot. Az Egyesület olyan döntés meghozatalát kérné, aminek két része van, az egyik, hogy részt kíván venni az önkormányzat a projektben. A másik része pedig az, hogy ezzel egyidejűleg tudja biztosítani a szükséges finanszírozási forrást. A polgármesterekkel történt egyeztetés során elmondható, hogy az összeget egy önkormányzat sem tudja felvállalni, így csak elvi támogató döntések születhetnek, egész pontosan arról, hogy az önkormányzat az Egyesület által benyújtott pályázatot támogatja, valamint részt kíván venni a projektben. 

/Az előterjesztés ismertetése./

Hosszuné Somogyi Mária polgármester: A pályázat azt takarja, hogy települési szintű erőforrás gazdálkodási terveket készítenének. A projekt 2013. év végétől 2014. év végéig tartana. Írják, hogy 60 településre szeretnék elkészíteni, de azt is írják, hogy részletezettséggel azokra az önkormányzatokra fogják elkészíteni, amely önkormányzatok partnerséget vállalnak ebben. Ez egy utófinanszírozott pályázat, 100 %-os támogatású, de nem tudja az egyesület előfinanszírozni, arra kérik tehát az önkormányzatokat, hogy előlegezzék meg a projekt költségeit mintegy másfél évre. Van egy felosztás is, hogy melyik önkormányzatoktól mennyit kérnének, a 100 fő alatti településre 800.000,-Ft/települést ír, a 100-500 fő közötti települések esetében az előfinanszírozási költség 1.000.000 Ft/település, az 500 fő feletti települések esetében pedig ugyanez 1.300.000 Ft/település. 
Javaslom, hogy ezt a tartalmú döntést hozza meg testületünk ebben a kérdésben, hogy az önkormányzat az Egyesület által benyújtott pályázatot támogatja, valamint részt kíván venni a projektben, azonban arról nem tudunk határozatot hozni, hogy tudnánk biztosítani a szükséges finanszírozási forrást, így ezt ne vegyük bele. Kérem, aki az általam elhangzottakkal egyetért, kézfeltartással szavazzon.

Hetyefő Község Önkormányzatának Képviselő-testülete egyhangúlag, 2 igen szavazattal a következő határozatot hozta:

43/2013. (IX.12.) számú önkormányzati határozat:

Hetyefő Község Önkormányzatának Képviselő-testülete úgy határozott, hogy az Éltető Balaton-felvidékért Egyesület által benyújtott, települési szintű erőforrás-gazdálkodási tervek készítéséről szóló pályázatot támogatja, valamint részt kíván venni a projektben. 

/Az előterjesztés a jegyzőkönyv mellékletét képezi./

· Közpark és pihenőhely kialakítására kivitelező kiválasztása

Hosszuné Somogyi Mária polgármester: Még a tavalyi évben pályáztunk közpark kialakítására, amelynek megvalósítására hamarosan sort kell kerítenünk, ehhez ki kell választani a kivitelezőt. Javaslom, a Gáz-Coop Kft-t bízzuk meg, mint a legkedvezőbb ajánlatot tevőt. Aki egyetért javaslatommal, kérem, kézfeltartással jelezze. 
Hetyefő Község Önkormányzatának Képviselő-testülete egyhangúlag, 2 igen szavazattal a következő határozatot hozta:

44/2013. (IX.12.) számú önkormányzati határozat: 

Hetyefő Község Önkormányzatának Képviselő-testülete támogatási igényt nyújtott be Közpark és pihenőhely kialakítására Hetyefő Községben, mely pályázat támogatást nyert, a Képviselő-testület a Közpark és pihenőhely kialakítására kivitelezőként a Gáz-Coop Kft.-t (8300 Tapolca Vasút u. 2-4.) választja ki.

A Képviselő-testület felhatalmazza a polgármestert a vállalkozói szerződés megkötésére.

Felelős: Hosszuné Somogyi Mária polgármester 

· Tájékoztató törvényességi felügyeleti eljárás lezárásáról
Pallér Edina jegyző: Tájékoztatom a képviselő-testületet az önkormányzattal szemben indított törvényességi felügyeleti eljárás lezárásáról a vagyongazdálkodás szabályozásával kapcsolatban.
A Képviselő-testület a tájékoztatást határozathozatal nélkül tudomásul vette.
A polgármester a nyílt ülést berekesztette.

k.m.f.

         Hosszuné Somogyi Mária 





Pallér Edina

                Polgármester                                                                       
     
    jegyző

